เรียน คณาจารย์ทุกท่าน

 ตามที่ทางศูนย์ประเมินความรู้ความสามารถขั้นพื้นฐานของการประกอบวิชาชีพการสัตวแพทย์ในสัตวแพทยสภา (ศ.ป.สพ.) ได้จัดอบรมการออกข้อสอบที่ได้มาตรฐานตามคู่มือประกอบเกณฑ์มาตรฐานวิชาชีพการสัตวแพทย์ พ.ศ.2553 ให้แก่คณาจารย์ในแต่ละสถาบันและได้ประกาศแต่งตั้งผู้ที่ผ่านการอบรมที่สามารถออกข้อสอบให้ทางศูนย์ประเมินฯนำไปพัฒนาเป็นข้อสอบวัดผลประกอบการขอใบประกอบวิชาชีพการสัตวแพทย์แล้วนั้น

 ทั้งนี้เนื่องจากการออกข้อสอบของคณาจารย์ในทุกสถาบัน ที่ผ่านมายังมีเนื้อหาและรูปแบบที่ไม่ตรงกับรูปแบบที่ทางศูนย์ประเมินฯกำหนด ดังนั้น คณะสัตวแพทยศาสตร์ มหาวิทยาลัยขอนแก่น จึงได้กำหนดให้มีกิจกรรม “การออกข้อสอบที่ได้มาตรฐาน” อีกครั้งหนึ่ง ในวันพุธที่ 28 มีนาคม 2555 ตั้งแต่เวลา 9:30-12:00 น. และ13:00-15:30 น. ณ ห้องประชุม 1 ชั้น 5 ทั้งนี้ ขอให้คณาจารย์ทุกท่าน กรุณาเตรียมการในสิ่งต่อไปนี้

1. จัดเตรียมข้อสอบตามแบบฟอร์มการออกข้อสอบ โดยขอความกรุณาจัดเตรียมข้อสอบมาให้มากที่สุดหรืออย่างน้อย 5 ข้อต่อท่าน
2. ตรวจสอบรายชื่อของท่านที่ได้รับการแต่งตั้งเป็นผู้ออกข้อสอบจากประกาศชื่อไฟล์ KKU 1-2553, KKU 2-2553 และ KKU 2-2554
3. สำหรับผู้ที่ยังไม่เคยกรอกข้อมูลในใบสมัครเป็นผู้ออกข้อสอบ กรุณาส่งใบสมัครในวันที่จัดอบรม
4. รายละเอียดของ คู่มือประกอบเกณฑ์มาตรฐานวิชาชีพการสัตวแพทย์ พ.ศ.2553 (Vet Profession Manual) สามารถดาวน์โหลดได้จากเว็บไซต์ vm-office โดยท่านสามารถออกข้อสอบได้ในทุกเกณฑ์มาตรฐาน แต่เกณฑ์มาตรฐานที่ยังมีความต้องการมากคือเกณฑ์มาตรฐานที่ 14, 17, 18, 20, 22, 23, 25-27, 29, 31, 33, 34-39
5. กรุณาแจ้งความประสงค์ในการเข้าร่วมกิจกรรมเพื่อความพร้อมในการจัดอุปกรณ์และอาหารกลางวัน
6. เพื่อความสะดวกของท่าน กรุณาเตรียมคอมพิวเตอร์ส่วนตัวมาด้วย โดยทางคณะฯจะจัดเตรียมคอมพิวเตอร์ตั้งโต๊ะไว้ให้ด้วยเช่นกัน

ไฟล์ข้อมูลในข้อ 1-5 สามารถดาวน์โหลดได้จากหัวข้อในประกาศข่าว “ออกข้อสอบสพ.สภา 1, 2” ประจำวันที่ 29 กุมภาพันธ์ 2555 บนหน้าเว็บไซด์ vm-office

คณะฯ จะรวบรวมข้อสอบทุกข้อที่ท่านออกในช่วงท้ายของการอบรม เพื่อจัดส่งให้ศูนย์ประเมินฯ โดยข้อสอบแต่ละข้อจะได้รับค่าตอบแทน 50 บาท/ข้อ และได้รับคะแนน CE credit 1 คะแนน/ข้อ

จึงเรียนมาเพื่อพิจารณาเข้าร่วมกิจกรรมการออกข้อสอบครั้งนี้

 (ผศ.เจษฎา จิวากานนท์)

 รองคณบดีฝ่ายวิชาการ